khistorydata/jeongjo-sjw-relations huggingface dataset:
정조 13년
己酉五月十八日卯時上御重熙堂都承旨入侍時行都承旨金載瓚假注書沈能迪記注官金鳳顯記事官金祖淳檢校直提學徐有防原任待敎尹行任以次進伏訖上曰獄案單抄已盡爲之乎載瓚曰平山崔岳只獄事文案甚繁未及抄出而其餘則幾盡錄出矣上曰崔獄事當使戶判問議大臣後處之矣上曰泮漢事何以處之乎有防曰再昨日捉致泮漢以今日內設屠後來稟之意嚴爲分付則以爲牛隻未及買來申後當爲設屠云而秋判所言則以爲泮漢與馬直起鬧之輩似當兩治云矣上曰此與向來全州事有異未知兩治之爲洽當也仍命退諸臣以次退出
정조 13년
行都承旨金載瓚坐左承旨徐龍輔緣故出右承旨趙衍德坐左副承旨李書九坐直右副承旨李敏采坐同副承旨洪仁浩坐直注書二員未差假注書沈能迪仕直一員未差事變假注書沈象奎仕
정조 13년
傳于洪仁浩曰承旨入侍
정조 13년
己酉五月十九日卯時上御重熙堂都承旨入侍時行都承旨金載瓚左承旨徐龍輔假注書沈能迪記注官金鳳顯記事官金祖淳以次進伏訖上曰金召史獄事何如載瓚曰此獄實爲兩難矣上曰秋判之意不欲成獄予則曰不然金女所犯便同殺三命則焉逭償命之律乎上曰眩氣夜來大段昨以判付終日勞神似是上氣而然矣日氣薰熱欲雨乎龍輔曰雨意昨今則頗緊矣上曰趙暾近來見之乎載瓚曰臣頃者申退則趙暾持酒壺來見臣父而以爲下鄕不遠一去之後更來難期欲別平日知舊而歸云云半日酬酢多有可聽之言且於文字上亦有博洽處耳上命退承史以次退出
정조 13년
行都承旨金載瓚坐左承旨徐龍輔病右承旨趙衍德坐左副承旨李書九坐右副承旨李敏采坐直同副承旨洪仁浩坐直注書二員未差假注書沈能迪仕直一員未差事變假注書沈象奎仕
정조 13년
傳于李書九曰禮房承旨馳詣受香所奉審摘奸以來
정조 13년
傳于李書九曰奉審承旨入侍
정조 13년
己酉五月二十日巳時上御重熙堂奉審承旨入侍時左副承旨李書九假注書沈能迪編修官曺亨壽記注官金鳳顯以次進伏訖上曰雨澤何如無不足之患耶書九曰猶有未足之處若更得二鋤雨則可以徧洽矣上曰移秧幾盡爲之乎書九曰平闊之畓間已立種高燥之處今方揷苗矣上曰新築水道何如書九曰今則水勢不及故岸無衝激之患矣上命退承史以次退出
정조 13년
行都承旨金載瓚坐左承旨徐龍輔病右承旨趙衍德坐直左副承旨李書九坐右副承旨李敏采坐同副承旨洪仁浩坐直注書二員未差假注書沈能迪仕鄭履綏仕直事變假注書沈象奎仕
정조 13년
己酉五月二十一日卯時上御誠正閣都承旨入侍時行都承旨金載瓚假注書沈能迪記注官金鳳顯記事官金祖淳一提學金鍾秀檢校提學吳載純檢校直提學徐有防二直提學金憙檢校直閣徐鼎修鄭東俊以次進伏訖上曰聞卿等旣入闕中故欲一見面今旣入侍姑爲先退可也載純等以次退出上曰一提學進前鍾秀進伏上曰老人諸節近復何如鍾秀曰近來則宿症雖有少減衰境筋力有不可恃不得暫時離側矣上曰江漢集見之乎鍾秀曰數日間當畢看矣上曰雖是春秋大義此與尤庵之時有異尤庵時則去古不遠彼人雖見忌諱文字當不以爲怪而此集印出後若或流入彼中得無生梗之慮乎此集若拔此等文字未足成樣何以則爲好耶尤庵集則有別編此則卷數不過十卷忌諱文字幾乎全是原集別集之分別無可容議誠可悶矣鍾秀曰不忘皇朝處文字設令彼或見之似無所妨矣上曰此雖無妨第可悶者斥虜處太甚矣上曰宋子大全亦有別編乎鍾秀曰臣未及見矣上曰宋子大全出後予亦未見自以爲固陋矣卿亦不見乎鍾秀曰卷帙浩大故未得覽過矣上曰聞江漢集編摩李敏輔主爲之云然否鍾秀曰臣未聞知而此重臣生時以無後嗣之故手自釐正精書以置云矣上曰趙判府文集亦見之乎聞欲開刊云矣鍾秀曰此則見之而伏聞方於平壤府開刊云矣上曰其詞律亦好矣鍾秀曰非但詞律行文亦然矣上曰年譜見之果是近來稀見之文集而大抵過則過矣其所執亦有可觀者以成人之意終始全美矣上曰數日之雨眞喜雨矣鍾秀曰雨前民情不無騷動之慮今則庶可妥熄矣今番旱災雖非大旱近來移秧漸廣故少値旱時則民情每患竭急矣上曰移秧非犯法乎鍾秀曰雖是禁法蓋其事半功倍故畿甸以上皆是移秧矣上曰今年當豐登云耶鍾秀曰豐懲可比前己酉年而至若大豐則反非朝家之嘉祥亦非老農之所願惟中年爲好矣上曰昨年及再昨年全羅忠淸道可謂中年獨畿內不及三南矣鍾秀曰凶歲蠲惠之政孰不欽仰第近來則或近於過當雖出爲民之聖意易歸守宰之倖利按例請得每加一倍朝家難繼之道正謂此也此後雖當蠲恤之時幸加參量之方恐好矣上曰卿言果好矣仍命退諸臣以次退出
정조 13년
行都承旨金載瓚坐左承旨趙衍德坐右承旨韓晩裕坐直左副承旨李書九坐直右副承旨李敏采坐同副承旨洪仁浩坐注書二員未差假注書鄭履綏仕趙台榮仕直事變假注書兪漢寓奉命在外
정조 13년
李書九啓曰玉堂備員間視事頉稟之意敢啓傳曰知道
정조 13년
金載瓚啓曰左承旨徐龍輔今日不爲仕進卽爲牌招何如傳曰近日久不仕進可知其情理之難强許遞前望單子入之待下批牌招察任
정조 13년
金載瓚啓曰假注書沈能迪事變假注書沈象奎身病猝重勢難察任今姑改差何如傳曰允
정조 13년
金載瓚啓曰判府事徐命善領敦寧洪樂性判府事李福源判府事李在協右議政蔡濟恭爲承候來待矣傳曰入侍
정조 13년
李敏采啓曰時原任閣臣爲承候來待矣傳曰入侍
정조 13년
李書九啓曰藥房都提調金熤提調尹塾爲承候來待矣傳曰入侍
정조 13년
傳于金載瓚曰諸承旨持公事入侍
정조 13년
洪仁浩啓曰上曰渠之爲人曾所見之及登臺選爲之悶憐今番二字之肆然用之決知其虛謊無識而究其本事關係豈但曰至重至大乎然則有其實則期於覈其實而後已否則無論沒覺與否渠之罪合置何辟乎先問於渠次第有處分亦未必不可爲先卽令該房承旨問於渠處以啓可也事命下矣問于正言兪鉉章處則以爲毒字毒熱之毒非別般毒物也臣以不學無識之致只知毒與熱之一般而用之去夜聯箚時與諸臺相論而皆曰無未用之事云故亦用之此莫非臣孤陋無聞見之致矇未覺察不勝惶恐云矣敢啓傳曰知道豈忍汚口泚筆而所關何如則亦何以此爲顧乎單說進毒二字與妄進毒熱之意不啻楚越況年前批旨備說不得不用之由則所謂毒熱云云猶不敢更用況進毒二字乎沒覺自沒覺所重自所重此等處如或一毫泛過其可曰有國有君亦其可曰生道殺人乎今則渠之無知而誤書渠旣自服然揆以國體不可以問啓例一番査問而止若欲如法究問則徒累王府兪鉉章本職爲先遞差絶島限己身定配以他臺聯箚用渠疏二字爲拕引推諉之計此則不然爲今日臣子聞此二字出於章奏此何等莫重莫大之事而登時迭造齊聲以請覈其實卽天理人情之所不容已而乃反效嚬鉉章無難揷用於轉語此何意思此何道理其委折亦卽問啓於聯箚臺臣可也
정조 13년
洪仁浩啓曰以他臺聯箚用渠疏二字爲拖引推諉之計此則不然爲今日臣子聞此二字出於章奏此何等莫重莫大之事而登時迭造齊聲以請覈其實卽天理人情之所不容已而乃反效嚬鉉章無難揷用於轉語此何意思此何道理其委折亦卽問啓於聯箚臺臣處可也事命下矣問于掌令安鼎大持平權中憲朴瑞源等處則以爲臣等俱以學識蔑劣之賤品猥忝言責之地固已萬萬不似而至於沐浴之義不憚醜拙之露聯章請討而毒之一字專昧字義之不襯無難書進矣卽伏見兪鉉章處分傳敎下者臣等聚首惶蹙只欲鑽地而不可得莫重箚奏語不擇發臣等之罪萬死猶輕此外更無可達之辭不勝惶恐云矣敢啓傳曰知道見此二字認爲合用而用之云云則貽羞而已何足多費辭敎乎然莫尊者國體莫嚴者臺風欲付不屑之科以啓無窮之弊則甚非爲世道之本意問啓臺臣本職遞差畿沿發配
정조 13년
假注書沈能迪改差代以趙台榮爲假注書
정조 13년
事變假注書沈象奎改差代以兪漢寓爲事變假注書
정조 13년
金載瓚啓曰假注書趙台榮時無職名令該曹依例付軍職冠帶常仕何如傳曰允
정조 13년
傳于趙衍德曰戶曹判書來待
정조 13년
趙衍德啓曰戶曹判書徐有隣有來待之命而謂有身病不爲入來事甚未安推考仍卽牌招何如傳曰允久任之法猶在於度支惠局以卄餘朔行公爲瓜限者已萬萬無義疏旣承批況於莫重獻御物件有下敎事使之來待則來到闕外如是逡巡國體所在極爲未妥戶曹判書徐有隣爲先越俸一等更加申飭行公
정조 13년
李書九以弘文館言啓曰本館上番連日闕直事甚未安修撰柳文養卽爲牌招以爲姑陞入直何如傳曰允
정조 13년
傳于洪仁浩曰玉堂下吏敢於王大妃殿掖隷有此刃刺之擧聞甚驚悚行公玉堂無一言執奏又不引咎萬萬駭然爲先削職令該府拿問定罪元犯出付攸司嚴刑取服首吏以下館吏等令該曹嚴覈仍令刑判持草供以待
정조 13년
李書九啓曰修撰柳文養副修撰金載翼削職副校理李龜雲副修撰鄭福煥在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 13년
傳于洪仁浩曰推考房承旨入侍
정조 13년
傳于金載瓚曰諸承旨持公事更爲入侍
정조 13년
洪仁浩啓曰刑曹判書沈頤之持草供來待矣傳曰入侍
정조 13년
傳于李書九曰拿處玉堂旣命削職放送
정조 13년
趙衍德啓曰戶曹判書徐有隣牌不進推考傳旨今方捧入而特敎申飭之下不卽承膺事甚未安更卽牌招何如傳曰傳旨勿施以前牌催促
정조 13년
趙衍德啓曰戶曹判書徐有隣依下敎來待矣傳曰入侍
정조 13년
李書九啓曰左承旨趙衍德纔已入侍矣臣吏兵批兼進之意敢啓傳曰知道
정조 13년
洪仁浩以兵曹言啓曰慶熙宮衛將張光郁身係軍門勢難兩處供職呈狀乞遞今姑改差何如傳曰允
정조 13년
有政吏批判書李𡊠進參判洪秉纘式暇參議未差左副承旨李書九進以徐龍輔爲吏曹參議崔昌國李顯默爲掌令李基恒宋俊載爲持平金孝眞爲正言金熙朝李晴爲校理李太亨李貞運爲修撰洪義浩爲敦寧都正兼春秋單李尙運
정조 13년
兵批判書李文源進參判柳誼病參議朴宗岳入直進參知申應顯病左副承旨李書九進以鄭好仁爲知事趙心泰爲兼訓鍊都正李冕膺爲文兼白恒鎭爲宣傳官卞世義爲慶熙將副司直金思穆洪秉聖吳著申獻朝
정조 13년
趙衍德啓曰明日傳香禮房承旨當爲齋宿右承旨韓晩裕卽爲牌招入直何如傳曰允
정조 13년
事變假注書沈象奎狀啓臣敬奉聖諭馳往傳諭于楊州南面蘆原中契佳谷議政府左議政李性源所住處則以爲臣情踪危蹙蟄伏窮山冒控短籲顒俟恩解迺者千萬匪意伏奉批旨洞察䵝昧之誣特示敦勉之意十行辭敎隆渥諄複雖使臣自爲之說何以及此以首頓地涕淚被面臣孽由自作何暇尤人而至於臺疏中數句語萬萬非爲人臣者所可忍聞況其聲討至峻勘斷方嚴臣何敢蹲據重任晏若無事重犯無忌憚之科乎噫臣受恩罔極絲毫蔑效畢竟自蹈罪戾致此遭罹上孤全保之至渥下負報答之初心此臣萬死難贖之罪也近臣儼臨偕來有命眷顧之恩去益勤摰而顧臣職名上關國體憑恃冒沒萬無其路逋慢之罪尤無所逃附奏體嚴不敢煩猥而史官相守益增惶悶惟伏乞亟命收還仍許遞解以卒天地生成之澤千萬泣血攢祝之至云矣臣旣承偕來之命姑爲仍留之意竝以緣由馳啓爲白臥乎事是良爾銓次善啓向敎是事傳曰朝因箚批略示期於勉出之意斷當準此言踐此約而已不須多誥卿其諒此斯速復路莫負延佇之意事更遣史官傳諭期於偕入造朝與入城間行期亦卽知入
정조 13년
以平安監司狀啓安州牧民家失火事傳于趙衍德曰原恤典外另加顧恤畢奠接後形止卽爲狀聞事令廟堂申飭行會
정조 13년
以黃海監司狀啓金川郡民家失火事傳于洪仁浩曰依安州例令廟堂卽爲行會
정조 13년
李書九以兵曹言啓曰卽接廣智營入直哨官劉孝澤牒報則集春門北邊宮墻舊築一間許因雨頹圮云爲先令紫門監以杻把子堅實圍排依例樹柵待晴卽爲修築而把守軍兵廣智營入直軍八名除出限改築間嚴加守直之意分付何如傳曰允
정조 13년
洪仁浩以兵曹言啓曰今五月十七日武臣堂上朔試射日次而內外中日旣已停止不得爲之之意敢啓傳曰知道
정조 13년
洪仁浩以兵曹言啓曰今五月二十日文臣朔試射日次而內外中日旣已停止不得爲之之意敢啓傳曰知道
정조 13년
李書九以訓鍊都監言啓曰因兵曹草記集春門北邊宮墻二間許頹圮處廣智營入直軍十名除出將校率領限修築間嚴加守直之意敢啓傳曰與全數頹圮有異雨勢如此把守置之只令晝察夜巡可也
정조 13년
洪仁浩以濬川司言啓曰本司都廳金魯直內禁衛將遷轉代以御營廳千摠李弘遠差下使之察任何如傳曰允
정조 13년
洪仁浩以義禁府言啓曰兪鉉章絶島限己身定配事命下矣兪鉉章全羅道珍島郡金甲島限己身定配而以傳敎內辭意具罪目卽爲發遣府羅將押送配所何如傳曰許多絶島何必送之金甲島殆若與趙時偉替番交代者然乎卿則推考更定配所一邊入啓一邊押送可也
정조 13년
洪仁浩以義禁府言啓曰兪鉉章更定配所一邊入啓一邊押送事命下矣兪鉉章全羅道康津縣薪智島限己身定配而以承傳內辭意具罪目卽爲發遣府羅將押送配所之意敢啓傳曰知道
정조 13년
禁府啓目義州前府尹安聖彬原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目前修撰柳文養金載翼等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 13년
刑曹罪人錄啓判付內諸道及京囚留滯獄案今日竝已決折非死罪而反不被一視之澤其可乎鄭盤奉獄案尙不回啓判堂事極爲稽忽推考使之斯速覆奏宋斗一命卜等段如渠鄕曲蟣蝨之賤何必久滯京獄嚴刑一次今日內遠島定屬官奴使卽充役無或亂雜往來於他道地方俾知懲畏弼謨段伊時事狀多未詳記卿等取考文案亦爲決配得福獄案卿等看詳如有意見論理回啓朴瑀段依前判下加刑酌配李遇秋段旣捧決案下送該道該邑待啓覆後用法實合懲頑民勵遐俗之方依此擧行孟益周段懲出於渠無異强木水生自本曹從便決處鄭時昌段嚴杖放送奴乭夢段嚴刑定配咸景春段懲罪放送其餘死囚中未完決之類斯速完決輕囚未照律者亦卽照律爲旀此後五日錄啓公事已完決未完決死囚輕囚各各分秩書入以爲便覽之地爲旀保放罪人等亦自本曹參酌照律決放爲良如敎
정조 13년
刑曹啓目粘淸州牧殺獄罪人崔武長獄事段嚴飭同推期於得情爲白乎旀木川縣殺獄罪人閔百信獄事段另加嚴訊期於輸款爲白乎旀淸州牧殺獄罪人葉六月金獄事段更令道臣出伊父及看證諸人與兩檢刑吏處當初出伊被打光景莖物囊卵之檢驗形症反覆盤覈論理啓聞後稟處爲白乎旀淸風府殺獄罪人金時奉獄事段各別嚴訊更爲取服之意分付爲白乎旀稷山縣殺獄罪人金鼎錫獄事段嚴訊取服如法償命獄理當然是白乎旀鄭氏從隨從之律在所難免令道臣更加嚴刑照律遠配爲白乎旀忠州牧殺獄罪人朴景興獄事段依前同推期於輸款爲白乎旀公州牧殺獄罪人李老郞頭獄事段另加嚴訊期於斯速輸款爲白乎旀稷山縣殺獄罪人元驗徵獄事段嚴飭訊推期於取服爲白乎旀其兄益徵段卽速譏捕依福得例各別嚴刑依律勘處後狀聞之意竝以分付道臣何如判付啓淸州囚崔武長段道狀曹啓皆請依法償命而細閱文案多涉可疑是如乎以傷處則腎囊被傷雖云必死而長闊不合踢痕皮肉不至堅硬不可以囊縮一事直歸之致命根因是旀以看訂則自初憑信只是金海中一人而海中卽武長之隨卒也以卒告校雖似公言挺身立證終非常情衣袴裂破之說渠旣不敢全諱則伊日鬪鬨安知無合力加功之事是旀大抵日暮墟市醉漢相遇片言發忿陟起拳踢怒氣所薄猛勢所加偶當要害終至牢成鐵案有非朝家欽恤之意而五年之獄一朝反決在所審愼是如乎放送是在金海中更爲捉來與崔武長反復査詰一一取服以聞爲旀李生伊被踢日止宿於酒城里外四寸家云者屍親之招不啻明白所謂外四寸係是何許漢隱喩初覆檢時一不推問揆以獄體疎忽甚矣該檢官推考李生所謂外四寸身乙亦爲問名取招以備參訂事分付道臣爲旀木川囚閔百信段傷處之緊重詞訂之俱備姑舍勿論百信以幺麽孽屬芟人養山之柴攘人賭場之錢平日不畏國法貽害鄕里之狀不言可知而畢竟侮凌孱民故起爭鬨兄弟協力拳踢交加半日蹴踏必殺乃已設心下手備極獰毒敢以不成之說欲免已究之案令道臣依前同推期於取服爲旀淸州囚葉六月金段尹出伊之渠自發告已在於未死一日之前元犯姓名傷處緊要無待乎屍親看證之口而如執左契是隱則囊卵有無踢痕長廣不足爲此獄起疑之端是如乎大抵葉六月金不過面主人之率丁而稱以官差索人食物白日街市恣行殺越在傍目覩之同石奉猶不敢明言足踢之實狀只以數次批頰等說漫漶納招顯有彌縫之跡可見顧畏之意是置豪悍厮隷之憑藉官令欺侮疲氓卽此一事可反三隅此不置法無以懲頑是如乎分付道臣依前嚴訊期於取服爲旀當問不問誠涉疎忽兩檢官推考依施爲旀稷山囚金鼎錫段殺獄之最緊者實因也元犯也而實因終未明的故元犯難以決定是如乎脅肋肚腹無非要害而項骨脊背尤屬必死之處血癊靑黑皆係緊驗而搖動堅硬可見受傷之深是旀路見不平爲人出氣鼎錫與氏從同也一場鬪鬨無意欲殺鼎錫與氏從一也而所不同者氏從一蹴鼎錫再踢一與再之間未必有生死輕重之分兺不喩巖回未死之前旣曰被蹴於金鄭兩漢云爾則死者之心亦未辨爲某所殺是旀覆檢狀之一獄兩犯誠失檢體而腹脅項骨俱是傷處之大云者起疑則是也是如乎大抵此獄旣無屍親則以一時塗聽之言證三人滾鬪之跡强分首從終涉臆逆而項折致命必不踰日曹啓所論亦似有見此果爲氏從稱冤之端是乙喩更令道臣毋主先入反復詳査必得眞正元犯明白實因以聞後稟處申飭行會爲旀淸風囚金時奉段無識常漢忽見其母之被人詬辱憤氣所激足勢自猛以少年麤壯之氣加衰病疲頓之身當下致命勢所必至原其情未必故殺節以法難議傅生姑令仍前同推事分付爲旀忠州囚朴景興段此獄所謂腎囊縮上檢狀以爲沕合於無冤錄而無冤錄旣曰氣疾或飮醉觸犯氣絶死其檢爲腎囊縮上云是隱則無氣疾而只觸犯未必囊縮也無觸犯而只氣疾亦未必囊縮也鄭錫福之素患風癲屍親之所不得諱則致命根因在於兩祟兼發而今以囊縮一事專歸傷痕引以成獄未免錯看是置況旀斫栗小嫌初無戕殺之意當頭一觸不過遮截之計所謂過誤致傷政爲此獄準備在囚是在朴景興特爲減死定配道臣推官推考事元犯旣已酌處置之爲旀公州囚李老郞頭段被打後當日致命卽殺死中至慘毒者況旀看證旣非一二元犯無辭自服依法償命無容更議而最可疑者傷處也今金妻之招只曰以眞木杖初打又以槐木杖毒打全斗才之招則曰以小杖一打以大杖再打是如是隱則老郞頭之打今金多不過三次少則止二次而今觀兩檢狀傷處上有眉角下至肋下痕損凡爲六庫杖數寡而傷處多無是理也論殺獄者猶恐傷處之不明而此獄則傷處益多而疑眩益甚是如乎伊日兩漢之相鬪也老郞頭兄弟四人或打或縛協力行凶則安知不諸杖亂下一時結果乎然則不可以老郞頭一人勘節元犯而止是如乎更令詳加究覈論理以聞爲旀稷山囚元驗徵段朝家之所重者倫理也所敦者風俗也一有傷倫而敗俗則在法罔赦有甚於殺死之獄是如乎營兄葬而求人助需以婦叔而手打姻姪已是常情之外而及夫戕殺人命自知難逭則忍以渠手之所犯欲移在逃之其兄究厥心腸決非人理一向抵賴尤極凶頑是如乎此等之獄別無疑晦益徵之捉得與否亦不須論是置同驗徵身乙除尋常嚴加刑訊期於取服事分付辜限加定旣有奏請後施行之律文則無一辭徑自成獄大違常格前後道臣倂緘辭從重推考爲良如敎
정조 13년
刑曹啓目粘昌寧囚成應澤獄事回啓云云另加嚴訊期於取服爲白乎旀都將崔進才等隨從之律在所難免令道臣各別嚴刑照律勘處應澤子光震段冒濫天聽之罪不可不懲竝與必三依道啓施行之意分付何如判付啓昌寧之成素稱巨族盤居武斷恣意威逼特次第件事兺不喩觀此獄案應澤眞贓不啻狼藉渠雖有百其喙焉敢抵賴不服而痕損之外參證又非別人是去乙變幻事實縱子鳴錚到底情狀可謂罪上添罪國無三尺則已不然渠其可倖逭乎今日判決本道兩案一是居昌囚全小大事也一是此獄也小大則以賤凌班而飭令依前同推此獄則以强侵弱而亦勿聽其訴籲者俱出於守法重命而兼欲使存等夷抑豪强之意竝行不悖是如乎令道伯體悉此意曉喩列邑俾各知感而知懼未必無補於旬宣之一助以此措辭行會爲旀他餘條件依回啓施行而成光震段原情措語雖多爽失比之徐相德猶有間隔參酌懲治事竝以分付爲良如敎
정조 13년
刑曹啓目粘安峽縣殺獄罪人李堰獄事云云李堰之如法處斷無容更議亟令道臣具格啓聞後稟處之意分付何如判付啓向來判付已有示意者而藉使他人犯此殺變尙可謂之至兇絶悖況媤而猶父家而娚兄未見褰裳之眞贓只憑投杼之風傳不究虛實直至戕殺喪帶以助縛之江石以抱沈之想其光景有不忍道則兩囚所爲可謂倫彝斁而人理滅矣此等處風敎爲重治理反輕毋論元犯干犯斷當竝置一律以慰孀女之魂而然在審克之道所貴博訪而處之故詢于大臣刑官曁前後道伯而其區別首從之際雖有一二參差之見要之皆曰可殺兺不喩當初造謀專是李堰性大卽不過加功而猶以徑斃爲可痛則矧玆堰乎到今獄案別無更覈之端以此分付道臣爲旀以洪川具時奉獄事言之元犯互換之後終有所不能釋然伊時査啓以姑推判下亦出於難愼適因本道殺獄案如是提敎卿等更考原案仍令道伯推官拔例會推使卽各陳意見卿等仍又論理回啓稟處爲良如敎
정조 13년
刑曹啓目粘平山府殺獄罪人金大老味獄事云云金大老味依前訊推期於得情爲白乎旀直以韓召史爲正犯大老味爲干連者亦係不察當該初覆三檢官竝只推考警責何如判付啓平山囚金大老味段殺獄審覈之法一則實因二則正犯殺活人鬼亶在此二者是如乎此獄則實因極其眩轉正犯元不端的至再至三至于四檢行檢轉多起疑愈甚是置實因卽被打而第三檢懸錄打變而爲咬被咬被打致命則雖同而曰打曰咬獄情則已亂兺不喩胸膛黑硬乃是必死之證而初不槪見再忽露出三四檢則還又烏有逐檢各異隱現無端果若無則何爲而曰有也果若有則何爲而曰無也毋論曰無曰有自是一箇屍體而無何故而忽變而爲有也有何故而忽變而爲無也此固起疑之上益復起疑而至於正犯亦未知果能歸一蓋延石之被打初非被打於一人卽是東打西毆左倒右曳者五人交帀一在其中同時乘憤一齊出力叫呶者五人撞摚者五人以拳以踢滾成一團則五者之間不知誰果先犯而特以大老味以草同之親弟入宗福之發告拈出爲此獄正犯者已不得十分無疑是去等況此莫男前後之招或云參看或云無是隨問隨供都無段落則亦不可以此亂招執爲明證而牽合湊泊指作正犯殆同隨矢而立的是如乎設使大老味果是眞箇正犯是良置草同致死旣由被溺而實因政合於法文延石自首於筒所則殺草同者延石是已大老味目見兄屍之見在水中讎人當着面前憤不顧後必爲厮打此固天理人情之所固然者至若有法無法渠不遑慮到是置本罪則宜付惟輕情理則實有可原道狀曹啓亦不無言外意見此等之獄不必膠守常格且按大明律罪人本犯應死而擅殺者杖一百此亦爲傍照之一端大老味以此律勘放事分付道臣爲旀檢官推考事依回啓施行爲良如敎
정조 13년
刑曹啓目粘瑞興府殺獄罪人郭尙甲獄事云云郭尙甲更加嚴刑期於得情意分付何如判付啓瑞興囚郭尙甲段正犯不待更覈已盡呈露而及見道査尤無一疑是如乎手提木檠挌人頂心肉綻骨裂髓血交逬未踰二日而死則除却許多證形卽此實因無容他說是置況此險金之初供卽是尙甲之斷案而左額流血之說尤爲此獄之肯綮蓋其兩相對立當面交詰以此順勢之手撞彼直前之頭則尙甲之右手必當德守之左額而額上之血不于右而于左者執此爲驗尤是明證至於房簟之亂漬油點階石之不染血痕亦不足多辨是去乙初覆檢傷處只言䪿門之上下不分額角之左右大是疎率是如乎尙甲初以爭賭之心竟起失錢之憤直以殺心殺手打人必死之處使德守纔得還家仍爲致命殺人之律渠無所逃而乃以德守自觸之說白地做以爲掉脫之計者尤極凶頑是如乎族人之奴旣異於己奴殺人償命常憲至嚴些少等分不足較論使之各別嚴訊期於輸款爲良如敎
정조 13년
刑曹啓目粘居昌囚全小大獄事云云小大依式同推期於得情爲白乎旀道臣推官竝從重推考爲白乎旀屍親徐相德段其意非出於報復母讎實在鑄張虛辭驚動天聽爲之釐革還弊將欲伐其功能於一邑之計也如許民習不可尋常處之各別嚴刑遠配以懲奸習竝以分付道臣何如判付啓血塊之吐出耳竅之流血俱合於無冤錄內傷之文第其鬨場旣無公證致命又過辜限則今以屍親族屬之一二立證牢成鐵案者似欠審克之政兺除良實因執定莫難於內傷果使河女致死眞由小大推擠則凍地顚撲之際安得無多少撞觸而仰合兩面無一疑似右脅皮脫之處亦與緊重傷痕大異蓄疑折獄斷非仁術然嶠南一路士夫之冀北班賤之階分自別致死河女地閥之如何雖未詳知要之非土班則士夫也所謂小大以賤任憑藉督還行惡旣如許犯手又如許本罪之外情理可痛嚴飭推官依前同推期於輸款而原獄案不無如干疑端亦令道伯無主先入重加究理如得可原之跡使卽論理狀聞爲旀徐相德段獄旣成矣何事乎鳴冤而托以四件恣意拖及於題外之說者民習可該依回啓令道臣嚴刑徒配以勵遐俗爲旀道臣及檢官推考事依施爲良如敎
정조 13년
刑曹啓目粘安岳殺獄罪人李辰春獄事云云前後納供俱非可欺之方純是無理之說如許獄情不必待詞證而成案罪人李辰春各別訊推期於輸款之意分付何如判付啓此獄顚末元無大煞疑晦而本曹之拈出兩端亟行再査者亦皆到底掀露微堅者終歸堅梗挾腋者自是負背而辰春殺越之罪今無所逃是如乎蓋彦廷之背肚䐐肋無非辰春之拳跡推痕而夕後起鬪夜初仍屍殆無異於當下致命參證在卽諉托無說而乃反嗾出東俠先遏發告之路誘來成春潛售私和之計日字之追塡訃書辰春之暗地慫慂也賂貨之先典畓券辰春之窮途排布也殺人則憯毒如彼造謀則凶巧至此以跡以情殺之無赦是如乎渠所謂渠母挽臂云者卽渠自明而適足自露是置初若無犯手之事則更何有挽臂之擧是乙喩八十垂死之母顚倒下庭執臂止鬪則可見其毒手猛拳交戰方酣殺死之慮迫在頃刻是置卽此一節已呈斷案而網蟹廚滷等說都是胡辭亂譫尤極痛惋今則道査旣屢曹啓亦詳更無容別般深覈連加嚴推待承款以啓之意分付該道爲良如敎
정조 13년
刑曹啓目粘振威縣殺獄罪人許坤獄事云云反覆究詰毫無可原之端罪人許坤另飭同推期於取服之意分付道臣何如判付啓此獄肯綮專在折項一款是如乎項骨旣已內折則形色必當外著環頸之間無一痕損必無是理兺不喩三檢在於炎節故皮肉潰爛筋骸呈露而勿論違骨與折骨終無明白可執之證是遣許坤招中折項之說始發於檢驗時云云誠一疑端是如乎當其致死之初傷處不明發狀差遲果使大益折項於許坤之一踢則自庭扶入涉川擔歸之際搖搖之項頸屍親諸人豈不目覩而口道乎折在後而死在先死於前而折於後都未可知而許坤之猛踢與戲推初無公眼只憑渠口亦不足取信是如乎更令道臣別岐詳探仍又親執詳査具意見論理狀聞後稟處畿邑獄案每致稽滯今番段須卽聚精另覈俾勿如前泛忽事申飭該道爲良如敎
정조 13년
刑曹啓目粘宣川囚金洪世獄事云云道臣所請三次刑推絶島定配之論儘有意見依狀請施行之意分付何如判付啓三尺至嚴兺除良雪鬱尤急則乃反遽傅生科不刑不配者出於十分酌量若發配則無論島陸必有更犯之慮此政有庳何罪若嚴刑則有違不治之意兼軫徑斃之擧乙仍于曾有令道伯酌決之命矣道啓陳列不失執藝之責宣川囚金洪世加刑一次保授其矣家屬俾無得更有犯科爲良如敎
정조 13년
刑曹啓目粘楊根罪人鄭千己獄事云云另加嚴訊期於取服爲白乎旀韓女等令道臣嚴刑懲礪之意分付何如判付啓此獄段始因私奸之故恣行殺越之變欲掩手犯之跡假粧自縊之形其勢相因其計至憯以情以法無一可原而詳閱前後文案則打殺者雖千己造謀者必韓女是如乎蓋韓女奸人之狀旣爲昌起所發覺則必當毆叱詰逼無所不至觀於擲床刺鎌之說可知已彼韓女情則已移怨日益積假手除害爲計已久而昌起則不覺眼前之毒手浪作醉後之狂叫單身隻拳自入虎口深夜僵死無人扶救一則韓女二則韓女初招中鷄鳴始覺出視驚惶云者眞所謂以鎌遮眼是如乎非但起鬧根因明有同謀情跡今此起疑果非臆料則決不可謂以娼物只施次律同韓女與千己更加嚴刑奸狀有無一一窮覈至於昌起女之親見其父之被打始則歸家困睡終又不卽發告人理滅絶又何至此無或有別般隱情是隱喩亦爲嚴訊竝令道伯別定剛明査官親執會推仍具意見狀聞後稟處爲有矣獄久易致生奸斯速査啓之意申飭行會爲良如敎
정조 13년
刑曹啓目粘祥原郡殺獄罪人金寬玉獄事云云寬玉之稱冤呼籲固非異事施以惟輕之典恐非失刑之歸是白乎矣人命至重獄體至嚴臣曹不敢擅便上裁敎是白乎旀崔倡極段身爲廉問將校徒中索賂誣告成獄者論其情狀萬萬痛惡令道臣更加嚴刑照法勘處之意分付何如判付啓吏胥骪法以爲姦朝家嘗於蘇明允衡論三復玩味是如乎本獄情姑且舍是刑吏鄭益桓之以埋久發變之屍首勒執實因於無可執捉之痕損者眞所謂骪法之姦胥人命所關何等至重而幺麽小吏惟意售巧厥罪有浮於殺人嚴刑三次限滿次次準次遠地充軍爲旀元犯豈有罪乎不勝惡刑之毒楚至有誣服之擧而屍親母子亦不以立證之分明酷被賊刑於初檢之前此自有殺獄以來所未聞之悖習該倅鄭爀段已令王府拿致具格痛繩以懲京外獄官徑情弄法之弊是如乎致死過二旬餘發檢在十日後因病殞生之說旣出其妻之口橫罹稱冤之訴又非別人之手則似此獄事初不可論於成案而行査之際反致公然滯獄祥原囚金寬玉身乙特爲放送事分付爲旀廉校崔昌極段惹疑於不當惹之地索賂於不當索之人轉生無限葛藤至使無辜橫罹此而歇治單民何以措其手足亦令道臣親執嚴刑降定殘役軍伍除非大霈切勿擧論爲旀以此判辭令廟堂謄關嚴飭諸道伯俾各其管下邑宰知所着念爲良如敎
정조 13년
刑曹啓目粘平壤府殺獄罪人康貴同獄事云云罪人貴同另飭同推速卽取服爲白乎旀其子呼籲雖出爲父而其所冒濫罔非搆虛令道臣各別嚴懲之意竝以分付何如判付啓人命至重獄體至嚴失入失出其失則均是如乎此獄之自初報疑至於五査者朝家本意非但求生必死蓋欲明覈眞贓傅輕置辟元無適莫是去乙前後道啓全不到底窮核乃反隨語生解始則原情於承款之後末又請訊於變招之時大成斫兄之說大關倫理而終未辨別一洞俱會之招最是公證而泛稱傳聞前後査案自初矛盾按例訊推徒延歲月是在如中於是乎獄已老而囚供屢變事漸遠而證援俱絶幺麽一囚不能卽決呼籲之擧至煩上徹顧安用道臣推官爲哉今則發告之大成干證之臥發皆已物故推覈之道比前尤難必須虛心着眼稽面聽言元犯則無辭自服諸招則皆有歸宿然後方許論列可以決折令道臣除尋常親執更査別具意見指一狀聞爲旀又若徒事疑眩一向延拖則其在不留如火之義難免失職慢命之罪以此意另飭行會仍令不多日內修啓本上送事分付爲良如敎
정조 13년
刑曹啓目粘擊錚人全羅道高山幼學吳熙顯之不恭於邑倅萬萬痛惋是白乎矣已經處分今無可論是白在果雖以該倅言之當初事端旣在熙顯則不治其子罪及其父難免不審之失以此照律何如判付啓該倅之不審從他不審土民凌犯有關風化吳哥尙在配所則猶可議此不審之律彼亦蒙宥此亦宜恕照律乙良安徐爲良如敎
정조 13년
刑曹啓目西部居殺獄罪人孔萬彬獄事云云獄體至嚴人命至重臣曹不敢擅便上裁敎是白乎旀屍親得伊段不可以屍親全然無罪參酌懲治何如判付啓此獄先辨自縊死被毆死而後始可決折是如乎若謂被毆則䪿門皮磨不過微損若謂自縊則耳後帀痕果甚分明成獄一款初非可論而孔萬彬本以不當之漢無端起鬧於他矣父子之間轉至一場滾鬪是如可自裁之變適在翌夜由我之律烏可免乎且渠發明之端何患無辭而急於自脫至以父子相詰乘憤結項等說隱然歸罪於其子者有關倫常尤極痛駭嚴刑定配爲旀至於得伊段渠供中受責於渠父云者言旣從實事亦無怪卿等之以此爲罪未知爲當分揀放送爲良如敎
정조 13년
刑曹啓目粘平安道成川府殺獄罪人金於仁者獄事云云依前嚴訊期於取服爲白遣其妻李召史令道臣懲治之意竝以分付何如判付啓獄案已久疑端莫捉兺除良參證則賣糖之兒難誣干連則付餠之人自在是置再縱其妻無難煩籲法固難貰情亦可惡然猶特軫諗恤之義申命新伯更陳意見覷破愈詳而縳束愈緊到今可謂求說不得是如乎爲於仁者伸辨倘易他說則尙或爲一分欺方之端而忽以聽人干囑替當自服等語欲作發明之階梯唉哉渠計之太拙成川囚金於仁者依前訊推事分付道臣爲良如敎
정조 13년
刑曹啓目粘西部殺獄罪人全聖麟獄事云云其在重人命嚴獄體之道有難以從後疑端遽議惟輕之典依前訊推期於得情何如判付啓被踢傷重八日內致命之人卽地赴役數次就訟而四關下鍼又非被傷治療之方則或意其他病所祟者卿曹起疑不害爲審克之道是隱乃或迫於生計或怯於官威忍疼往來不是異事兺除良及其奄奄將死之際無識女人不計治法之當與不當冀其一分回甦試令下鍼亦出於必然之勢且況朴昌淳以渠切親而猶不敢容諱黃召史卽渠妻母而又從以乞和是如乎疑自疑法自法重人命嚴獄體之道不可遽議輕典全聖麟依前嚴刑期於得情爲良如敎
정조 13년
刑曹啓目御寶僞造罪人閔師錥獄事云云更加嚴刑期於輸款爲白乎旀李德新尹世章李光雲等段竝只各別嚴刑後分輕重勘處爲白乎旀崔尙元趙德謙等參酌決放何如判付啓此獄段僞造關貼印跡當抵死辟是去等況僞造御寶僞造紅牌之情跡節節綻露昭不可掩者乎雖出死中求生之計推諉於沒把捉之李德咸是隱乃德咸二字非但諸招之所無光雲招中與師錥同囚時以推諉德咸等說相約云者卽立證節案到此渠雖喙長何敢發明乎更加嚴刑期於輸款爲旀其餘各人依回啓施行爲良如敎
정조 13년
刑曹啓目中部殺獄罪人李世興獄事云云更加各別嚴刑期於得情何如判付啓此獄段實因明白詞證俱備渠焉逭償命之律而敢爲圖脫之計或曰路人打踢或曰渠自顚仆或曰痼疾復發三變其招一直游辭者可謂欲巧反拙是旀邀醫鍼灸不過救療之常事而反謂誤試送妻探問難掩恇怯之本心而乃歸好意言言捏虛節節粧撰尤極痛駭依前訊推爲良如敎
정조 13년
刑曹啓目粘平安道平壤府殺獄罪人金靑音獄事云云另飭訊推期於輸款爲白遣其妻李召史依狀請科治爲白乎旀李艮難令道臣嚴刑懲礪之意竝以分付何如判付啓平壤囚金靑音段折獄之法虛實宜辨覈罪之地情跡難分參以事理則靑音雖無必殺之情考諸實因則同伊果有必死之跡是如乎難見者情易執者跡而今若就跡而論之同伊之左顱右腦都是靑音手搏之跡而同伊致命又在辜限之內則假使靑音初無禍心是良置向後究竟自歸於殺手相加兺除良艮難城上之證旣發初供倡圭室中之病且非輪症則以情原跡求說不得而取款償命在法卽然然其兩檢所覈不無一條可疑蓋同伊越境之行果在被打之後在家少差到彼忽添還家五日而死是置此與打後仍斃煞有所間雖非不汗之疾而要是觸風之祟是如乎然則所謂因病致死政爲此獄旁證而定律之際合加審量是如乎更爲親執詳按出意見論理以聞之意分付該道臣爲良如敎
정조 13년
刑曹啓目粘平安道定州牧殺獄罪人吉守明獄事云云獄體至嚴有難輕議依前訊推期於輸情何如判付啓論事先觀事勢責人當以人理是如乎守明起鬨之時旣無目擊之公證則厚男致命之由果因心坎之一拳是隱喩此外莫男玉女之變招委折痰痛馬踢之本事虛實許多疑端且置勿論守明之所忿爭者明海也所追索者明海也而厚男不過明海之主人則怒甲移乙容或有之甘心下手決無是也特以明海則知機隱避厚男則不幸衝當憤頭所激拳頭自重公然一觸遂至戕命事出無情勢實使然是旀至於厚男臨死之言初覆檢之所未聞同推時始發者道狀中獄老生奸誠有是慮而德春之招旣如是丁寧則曹啓所謂渠雖窮鄕蚩蠢若使守明果有用意人情天理決不若是云者可謂說得眞切是如乎由前則事勢如彼由後則人理如此卿等之意在傅生儘合予見同吉守明特爲減死刑配爲良如敎
정조 13년
刑曹啓目粘京畿安山郡殺獄罪人鄭時永獄事云云更令道臣親執詳査應問各人逐條窮覈鉤得實情後論理啓聞之意分付何如判付啓曹啓起疑中三檢狀參證自相矛盾栗木杖傷痕太不分明崔漢成之初招牢諱末乃變辭云者可謂疑所當疑是如乎大抵時永則移寓孤孑之蹤也唜乭則元居多族之人也主客强弱其勢判異凡有爭鬨勝負可知而乃於白晝大村之中左拳右踢擊背搗胸而無一辭甘受無一人救解一夜之間遂至致命求之事理終涉然疑是隱乃前後檢狀今番査啓未見原恕之論但請誣罔之罪未知面稽言聽別有的見是隱喩抑亦獄情易眩人見各異是隱喩且有一事可辨者時永二檢招曰唜乭猛打其母甲心招曰唜乭捽曳其母果然則藉使時永眞箇打殺唜乭是良置只當施大典減死之律是如乎推官道臣之於此一款初不致意極涉疎漏是置卽令道伯更以判下辭意反覆査究於應問各人論理指一狀聞事分付爲良如敎
정조 13년
刑曹啓目粘文義縣殺獄罪人洪順行獄事段依前訊推期於得情爲白乎旀靑陽縣殺獄罪人金召史獄事段人命至重獄體至嚴臣曹不敢擅便上裁敎白乎旀唐津縣殺獄罪人私婢今德獄事段人命至重獄體至嚴臣曹不敢擅便上裁何如判付啓文義囚洪順行段下腹被踢可謂要害三日致命可謂速死而渾身上下覓痕不得乃以至微妙略髣髴之䪿門淡紅色傅會死法遽置重案以此成獄免者幾人是乙喩無冤錄中無痕損諸條古人示法雖似微密而腹肚乾脹豈盡是衣物搭口腎囊縮上未必皆飮醉獨犯則今此䪿頂之紅點安知非生前之疤痕是如乎隣證旣異公論遙應終難硬定一向加刑有非審恤云者誠如道啓被囚是在洪順行特爲參酌刑配以示朝家罪疑惟輕之意爲旀靑陽囚金召史段遺秉滯穗寡婦之利雖難責之於鄕曲賤女而乃爲數斗待熟之穀不念同隣相資之誼逼辱不足重以攘奪攘奪不足加之捽打乘其無人之時至於戕命之境論以人理是可忍也是旀至若趙女以倂日飢困之身遭兩女獰毒之手不出一聲含冤就死想像情境令人慘惻是如乎道狀曹啓皆以參證不明爲言是隱乃九歲稚兒言無假飾檢庭質辨若是丁寧則此獄之成節無可疑而尹女旣先瘐斃金女又若償命一獄二死果合審量金女段嚴刑定配事分付爲旀唐津囚今德段毋論傷痕之輕重詞證之虛實辜限已過則成獄非可論是旀所不可知者懷孕一事而初檢之所未槪及屍親之所不明言且無血塊崩漏等例有可驗之症則徒以如干血點歸之墮胎終欠的確特施寬典未必失刑是如乎今德段參酌刑放爲旀福乭之渠所手犯曰以不知諉罪其母欲爲獨逭之狀論以倫理不可歸之尋常干犯嚴刑定配爲旀初覆檢狀許多違錯除良三檢實因之不避多字隨意杜撰有違年前申飭之意當該初覆檢官竝從重推考三檢官拿問處之爲良如敎
정조 13년
刑曹啓目粘燕岐幼學成希益擊錚査啓回啓云云洪聖烈段邊遠定配事分付爲乎旀成希益段分付道臣各別懲治爲白乎旀燕岐前縣監趙好彦段係是朝官移義禁府處之何如判付啓依回啓施行爲良如敎
정조 13년
刑曹啓目粘古阜郡殺獄罪人朴九元獄事段另飭同推期於取服爲白乎旀樂安郡殺獄罪人孫病入老味獄事段各別嚴刑期於得情爲白乎旀羅州牧殺獄罪人金仲伊獄事段依法同推期於得情爲白遣仲伊旣爲正犯則甫音金之三年瘐滯亦足可矜參酌決處之意竝以分付道臣何如判付啓古阜囚朴九元段此獄傷處俱係要害傍眼明有指的則固無事乎一分起疑而但別有其人之說或慮其未得窮覈試令更査矣畢竟道啓中所謂各招終無貮辭而彼此隻面質之供情實立見曲直尤判兺不喩大抵凶身之反借被殺人毋言勒歸別有人公證者實是事理之外則渠之自以爲掉脫之階益露其殺越之跡朝家於此雖欲傅生得乎依道啓加刑得情爲旀樂安囚孫病入老味段向來判付時非不知元犯之專屬此囚而第因其名而想其人則或慮夫病痿之漢未必非殺越之擧是遣又況渠之前後爰辭一直推諉於在逃崔妻者亦不無些分然疑之端故使之待跟捕究覈以聞今焉崔妻之供出而韓女被踢時光景非特燎如指掌就其中牛黃鷄粥之面傳躬饋孫家崔屋之此毁彼賣以至隔一舍過三稔之相通聲氣者輒歸之在逃等各項隱跡尤明白呈露矣曹啓所謂誣援渙如氷釋情節轉成鐵案者誠得之另飭推官加刑得情無論虛實眞僞或同之妻鬨場之在傍看證者此也凶身之藉口掉脫者此也移在接壤之地恒作趁虛之行則名以跟捕初不致疑乃於年久行査之後始爲現問者揆以獄體萬萬稽忽該郡守旣經論節勿論不飭之道臣竝推考爲旀兩屍帳之小大相左今不必追究而卽以前道臣題辭論之檢驗事體至爲嚴重雖在冬節寒凝之時固不容晷刻少緩而觀於過去守令之在他地方亦爲行檢之法可知則順天光陽寶城三倅之互相頉移至使夏月屍體腐爛莫憑者誠極痛駭該道臣之不卽狀勘只治刑吏失之太寬從重推考三邑守令段待稅穀畢裝發竝卽拿問定罪擧一可以反三自卿曹以此判付知委諸道若有檢驗時謀避報移者是去等毋得掩覆直以依定式拿問重勘之意措辭狀聞事嚴飭行會仍載本曹受敎爲旀羅州囚金仲伊段此獄疑晦厥有屢條而就其中足踢處圍圓太過二尺殺越時看證終無一人以至屍親招之前後相左者最難曉得未易硬定是加尼畢竟再査之案皮鞋始出而圍圓髣髴金女直告而看證完備末又屍親之招無貮辭然道臣結語之各項論列多歸䵝昧之地而推官之辨別本曹之覷破俱欠明的兺不喩朝家於此反覆考閱亦費多日而疑信相半從違靡適則傅生償命之間決不可容易議到是如乎營邑新叨精思方新其必有別般覈得之路自本道另定他官眼同本倅會推另詰情節旁探段絡各具意見枚報道伯後道伯論理狀聞朝令之下擧行稽忽莫如湖南此後段除尋常惕念之意竝以分付爲良如敎
정조 13년
刑曹啓目粘罪人閔敬顯更推云云不可以其矣泛然遲晩施行更加各別嚴訊期於取服何如判付啓以渠處地如能一分小心豈有公然被逮之理乎事旣現發屢被訊推而一味游辭半呑半吐其矣罪狀可謂罔赦然旣經屢次之刑逮囚亦已許久庶懲逆孽跳踉之習閔敬顯身乙加刑一次出付畿營別定將差押付配所配所段以遠地或絶島中磨鍊嚴飭該道伯處俾無敢恣意行惡爲旀彼隻物件果已推去與否査問草記爲旀莫非渠子之罪鄕居之閔養顯未必與聞渠子薄竄猶未足以懲其負犯且居謫行止聞極駭怪眞所謂無奈也難化也至於父子竝配事涉如何養顯發配分揀閔致和段移配北關遠地爲良如敎
정조 13년
刑曹啓目粘罪人吳石山依例結案取招後稟處何如判付啓妻母之後夫無異路人卿必欲責之以半子之義者殊莫曉解是置此固無關於獄情姑且置之致死人泰貴之於被告人石山設有從前養恤之恩恩自恩事自事亦不必以此較論於償死之律是如乎大抵辜限雖過四日退計旣據明律兺不喩設使泰貴先以手探口若無石山之齒咬穿骨則泰貴寧有致斃之擧乎贓跡十分分明石山之泥醉與無情不須遽議於成獄之初渠亦自知難容輒願速死此獄卽已究竟之案爲先待開坐時具格捧結案以聞爲良如敎
정조 13년
刑曹啓目粘韓景周段以近侍內豎外朝之無得相接豈或不知而慫慂韓灌替行推奴虐害殘氓致此殺變者究厥情狀萬萬痛駭不可不嚴懲令該府拿問重勘何如判付啓竝只依回啓施行爲旀諸檢官結辭皆以實因之同異爲說而行止之叵測情節之獰頑在於實因之外是如乎所謂韓灌雖微亦蔭官耳當知邦禁之至嚴是去乙托以親屬往來宦侍之家欺逼殘氓至成殺越之變固已萬萬痛惡兺不喩況旀禮分卽景用養父之婢是隱則在灌尤無所係而憑藉賊虐酷刑備至卽此一款灌之罪殺無惜藉令禮分不堪冤苦飮滷自盡逼殺之律烏得免乎被打被毒元無足問如法償命斷不容已是如乎韓灌身乙如前除良各別嚴訊期於取服如或一味例推不覈疑端主推同推官難免其罪以此嚴飭爲旀覆檢時不問杖痕經宵揷釵艱成飮毒之案自有誤檢之罪當該檢官爲先發緘取招韓景周段身爲內侍交通外人給付文券侵擾鄕曲之狀今旣現發宜施加倍之律兺除良原其作俑無異造謀況渠名不載內侍原籍何必請令該府嚴勘付之道伯捉來各別嚴刑取招其矣行惡節次變名委折竝以一一究覈得情狀聞事分付爲旀雖以檢狀言之覆檢官狀辭本獄之外以交通宦侍替犯殺越有多少聲罪之語嚴內外之分固如此而初檢官段其矣地處尤異於等閑武弁則所謂檢狀內外二字初不槪及此等處不可尋常看過該檢官王漢禎段令該府拿問嚴勘以懲他守令爲旀法典內朝官通訓以下係干殺越自斷訊推內侍亦無異同此後段依朝官例京外獄官自斷擧行事分付仍爲知委諸道爲良如敎
정조 13년
刑曹啓目粘振威縣殺獄罪人崔水同另飭推官各別嚴訊期於取服後如法勘斷之意分付道臣何如判付啓朝家於此獄一再閱案不覺慘然不樂者久之是如乎以卄錢之微物逼新婚之少婦拳棒刀鋤備極憯毒迫脅驅逐死而後已苟有人心豈忍爲此此猶餘事舅而殺其婦母而告其子甚至父諉其子子證其父情跡之虛實勿論倫理之滅絶無餘滿紙供招不欲復忘是如乎妻證夫子證父法理之所不許則前後檢官無難推問載之檢案而道狀曹啓亦無一言請罪事極駭然是如乎當該檢官一竝拿問定罪道臣秋堂從重推考同水同段情固可惡殺與有心故殺用意切慘猶有間隔況有減等之律文則不必一向訊推使滅倫敗俗之說又復登覽卽爲考律勘處爲旀昌大段始何質言今何呼冤可謂是父是子亦爲嚴刑遠配事分付爲良如敎
정조 13년
刑曹啓目罪人李旕福金德男等竝更加嚴訊期於得情爲白乎旀梁世炳段旣非債逋則呈訴推尋不是異事而屢月滯囚且經刑訊別無可罪之端分揀放送何如判付啓情僞之虛謊沒摸捉此獄爲最兩檢實因皆以醉飽致死懸錄而所謂酒食不過是一器宿飯一杯濁醪設令眞有大醉大飽無恙出門擔屍歸家豈非理外乎大抵成獄之體不出於痕損參證及隱情有無而痕損也則三庫變動似無指摘參證也則路逢者不見爭詰之色擔來者猶聞嘔吐之聲以言乎隱情則梁哥所望只在捧債揆以常情惟恐債人之或逃是去乙豈有不待推辦無端謀害之理乎法府差隷雖多悍習其所討索止於酒盃紙債而迃路同行亦見其周旋備給之意則抑何心腸空然戕殺乎於此三者無一可執之端而致死形症又合於律文則卿等論列儘有所據然人命至重三尺至嚴而所謂被告之人雖無分明下手之跡例推刑訊亦不喩一次藉使梁哥與兩隷之中有別般奸狀豈或一問便綻乎梁哥則乘勢助憤兩隷則憑公下手安知無意不到之事端乎卿等卽爲開坐除尋常嚴刑到底窮覈仍又別具意見論理回啓爲良如敎
정조 13년
刑曹啓目罪人張泰福各別嚴刑期於得情爲白乎旀趙寬吉加刑一次照法嚴勘何如判付啓當初爭詰由於寬吉末梢踢打在於泰福乙仍于死者竝言張趙獄案致有兩犯然一次猛踢泰福旣自服而初無犯手寬吉無異辭兺不喩雖曰蹴腿而旣無微痕則此不過疑亂之計同是鬪鬨而臥置張家則尤可見緊歇之別況旀此獄緊證無出金宅禹而其所謂踢在脅間暗合於檢驗傷處立在其傍亦符於干犯所供是隱則不可以死者之泛言兩漢永置然疑之科張泰福段依前嚴訊期於得情爲旀趙寬吉段當其詬辱突入之際似無雍容推出之理而跡無可執獄無兩犯依回啓酌放爲良如敎
정조 13년
刑曹啓目粘罪人金召史獄事云云更加嚴刑得情何如判付啓此獄正犯有四可殺而四可疑者是置實因也則臍下浮硬暈以紫赤打痕旣甚緊重檢案又皆端的無論筇打木打死由被打卽此可知是旀情犯也則金女會推之招旣以擧筇打枕渠自首實是如乎枕上腰下其間不能數尺則打枕之筇獨不及腰是乙喩所謂只打枕不打腰者決是必無之理是旀招供也則生前之委送藥料死後之備給斂具諸招旣同渠供亦輸若無眞犯之跡則寧有過怯之心而至以治病送死之需乞憐求和若是其懇摰是旀律文也則殺人者一猶必償況緣渠一打子母倂命究此援法死亦難贖是置四條畢露眞贓莫掩亟行當律更無容說然而折獄斷囚當疑而不疑則失之疎無疑而起疑則失之惑朝家於此每加難愼大抵崔景復以玉丹之上典爲此獄之公證以爲玉丹自五月二十七日放下血塊云則玉丹徑産之漸已在六月初三日之前一可疑也米力爲玉丹之失兼元告之首而玉丹未死之前未聞被打復讎之說屢査屢質一直力言終至刑訊猶不變招亦可疑也諸供則打在背腰傷處則痕在臍肚臍肚卽仰面背腰卽合面囚招檢狀之判爲二段三可疑也玉貞發告之初固當憤不他顧率口直陳而乃於當部之供不言被打之狀是如可末乃曰米力力挽弘道懇乞不得已順辭納招云苟欲順辭初何奔告乎四可疑也是如乎十分之獄一或涉疑尙難遽爾決折則今有此四可疑而卿等只爲執兩之論終無主一之議者是豈議讞之道乎權弘道事當加刑嚴究而今已身故雖無可論而更爲發問目一一詳覈於見在各人期於得情出意見條列以啓爲良如敎
정조 13년
刑曹啓目粘果川縣殺獄罪人金有才獄事云云依法同推期於得情爲白乎旀當該三檢官推考警責何如判付啓此獄段詞證雖曰俱備傷處終不明白是置卽地昏窒翌曉致死者之傷處不過右肋皮脫如太片二庫而已有才之打毛通旣曰以拳則五六歲小兒之拳猶當大於太片況健漢麤拳乎至於口中出血袴內流溺安知非顚撲船木之致而顚撲雖出推捽船木有異器杖以此成獄終乖法意是如乎檢獄者每到無痕損沒徵驗處輒曰內傷著於外者尙難指的傷於內者豈易辨別是乙喩大抵沿江艤船太半是無賴好鬪之閒時則櫂歌互答怒至則拳踢相加邂逅觸傷或至殺死若謂之有意故犯則非其情也三檢俱欠明證四載尙未取服參酌減等未爲不可自卿曹更爲考律稟處爲良如敎
정조 13년
刑曹啓目殺獄罪人崔阿只報議政府詳覆後稟處何如判付啓蓋此獄情不啻千頭萬緖而要其歸則淫獄兼殺獄而淫獄爲殺獄之本先定淫獄次及殺獄方可謂不失次第是如乎以言乎淫獄則李次望之說微發於初檢之招而牢定於前道臣嚴思晩之査啓是如可繡覈出而便歸趙匡辰矣大抵崔女與匡辰爲媤五寸親其所往來本自無常則喪夫十餘年年紀方盛匡善幼稚之時曾無失行之事是如可到今年紀稍多匡善長成之後始有此狼藉行淫之擧乎此一可疑也雖以行淫之見捉於朴女爲恥同力戕殺爲言是良置匡善年少不可以鎭長鱞居則又將後娶是去一婦生一婦其可以隨得隨殺乎此二可疑也李次望往來云云打成一片至有四丹母女二更量自大門出來之證移易不得是如可到繡覈曰以誣告便卽脫空則四丹最末招匡辰來臥崔女房之說又安知不脫空於後日更査之時乎此三可疑也四丹吞吐之招到道査曰以直陳者專出畏中營之周牢云爾則何惜乎匡辰何憎乎次望而只言次望不及匡辰是如可到繡覈乃反拔次望而代匡辰此正年幼賤女都沒主宰發問曰次望則對以次望發問曰匡辰則對以匡辰知如此則生不如此則死而已前供後供似不必爲然此四可疑也疑獄之廉探鉤得雖曰常例前而道臣按査所廉探者卽李次望也後而御史按査所廉探者卽趙匡辰也湊合於次望而似有條理湊合於匡辰而亦似有條理今之萬口卽前之萬口而同是廉探判作兩段則次望之爲贗爲眞匡辰之或是或非其孰能辨之乎此五可疑也産兒一事卽淫獄肯綮而不埋則棄亦是淫女掩跡之茶飯是去乙此獄段四丹只言擁衾各招只稱風傳而所産兒之若埋若棄便沒下落殆無憑據此六可疑也以屍親朴長赫爲其女報讎之心崔女奸夫之爲誰其不必有窮搜極覓之事而初檢招辭別無他語覆檢招辭始以繼姑行事不迷之說聞於其女云而道査納供又以元無此說爲言李次望云云只憑他人口招而書之於其子之擊錚文字此何等緊重而初若是泛及次望後亦無援引匡辰乎此七可疑也兩處失火之說始疑於朴女之累德畢竟立證之論終歸於崔女之淫行此八可疑也手記捧出之時崔女事之目不忍覩口不忍言云云諸趙歸之於不慈屍親則斷之以不美兩說互相矛盾此九可疑也朴女歸趙不過數朔而其間崔女匡善迭痛時疾計其無故日字不過三十餘日崔女雖曰耽淫何必於子婦新入之際染疾新起之餘再邀匡辰肆然行淫是旀又況於三十餘日之內有何忙忙汲汲之事而一邊綢繆一邊戕殺乎此十可疑也匡辰承款之招以爲與崔女交奸始於癸卯是如爲有置癸卯之於乙巳爲三年之久則匡善以前室長成之子引義告絶雖難辦得據理挽止何所不可而一任崔女之跳踉不顧門戶之醜辱乎此十一可疑也崔女在匡善母也義不絶之前不能禁止容或無怪而一匡辰之托辭驅逐俾不得接跡何難之有一番再番至于除去其妻之境而佯若不知乎此十二可疑也五寸叔姪之間有此倫紀之變則匡善雖爲繼母隱諱一村諸趙豈不思所禁戢以爲保班名持門戶之計而一味伈泄視若尋常此十三可疑也次望之名出於四丹之口而四丹則或稱趙鳳元之慫慂或稱趙匡辰之威脅則鳳元匡辰卽是次望之血怨骨讎而次望放出之後所往復於匡辰者不過是呈訴官家推治鳳元送言宗姪笞治四丹而已則次望之於匡辰初無執贓可知此十四可疑也繡覈摘發之後宗傑以匡辰則爲趙家之絶屬崔女乃趙家之出婦發憤納招無所顧藉而行淫情跡終無一語立證之事只以夢想不到爲言畢竟指以爲可疑之端者特事端已出後匡辰之不使匡善呈辨等一二漫語而已此十五可疑也以言乎殺獄則初覆檢驗雖曰爽誤而四肢無緊縳之跡兩手無遮截之痕云者亦足爲自縊自刎之證則不可謂之專無所據此一可疑也道臣査啓引無冤錄臥所被死條以辨初覆檢直斷自刎之非又引無冤錄要害處一刃直致命條以實初覆檢無遮截之案又說出扶起跪之假作自縊等語以明崔女用計之陰慘而刃傷時其坐其臥其孰辨之刀痕爲四處則非一刃致命可知食氣嗓之先絶其孰知之人物致命肢體伸直則扶起而跪其孰能之此二可疑也血衣改着一事最爲執言之端而非但崔女之極口發明設令有眞箇血衣爲其姑者忽見其婦刃傷致死血濡縷不正則喫驚前救以冀僥倖者人情之常則如是之際血濺衣裾不是異事以此爲戕殺之證未知其必然此三可疑也匡辰雖有斗大之膽朝與崔女謀殺朴女暮乃不動聲色而參涉於書給手標之時呼添母字上繼字決無是理此四可疑也崔女與匡辰爛漫同心必無除去朴女則暗地行凶滅口掩跡有何難事而乃於白晝大村之中行此八九分易綻露之擧乎此五可疑也其婢採菜之行期限稍久其子借鞍之出遲速難知則潛匿匡辰於別處共戕朴女於暫時者已不免危道而又安知不有束縕之隣嫗乞米之村女無心而突入乎此六可疑也匡辰若與崔女爛漫交奸爛漫殺越忽地背馳獨拔其身奸夫則歸之於次望殺變則證之以血衣彼爲崔女者乃將低頭順受而其不曰汝與吾曾有如許如許之事今反推納於死地獨占其生路云云于以折其詐而洩其憤乎前後崔女之供曾無此等句語此七可疑也雖在尋常殺獄輸情納款多積年所或有列至累百次者是去乙兩件獄事大關倫紀而匡辰之七度刑承款反起訝惑意者匡辰目見許多事情之都歸於渠無計掉脫於衆口反欲虛擲其一身而然歟此八可疑也凡係殺獄傷處爲重詞證次之而以傷處則自縊被縊自刺被刺各成一案是遣所謂詞證無一憑考可問之人前後文案多出於懸空摸索此九可疑也趙匡辰承款之後崔女宜無發明之端而終始抵賴末乃承款於同推者抑或有別般隱情而然是隱喩此十可疑也道臣査啓以先刃後縊爲斷案以明縊無痕之爲死後緩縊而匡辰崔女之招以以巾先結以刃繼刺爲言若然則生前之縊亦且無痕乎此十一可疑也匡辰及崔女招辭旣不曰縛其兩手又不曰推之使臥則無遮截臥受刃等語亦無歸趣此十二可疑也女人知覺雖云淺短做此凶計者亦必工於巧飾是去乙伊日在家者只是崔女與匡辰而匡善亦暫出則事端透露之後其將推諉於何人而無難於戕殺乎此十三可疑也猾校妖婢雖曰聽匡辰之誘脅而同作罪囚同入官庭許多錢貨初無流行之跡而五兩賂物旣出別人班族氣勢亦無鋪張之路而數語酬酢便沒肯綮則四丹之指告李次望安知不爲鳳元欲實廉問之計乎此十四可疑也情僞難測事變無窮或者有積怨深怒於崔女或朴女者出入皆從後門行凶肆毒於猝乍之間一以爲移禍之計一以爲逞憤之道而崔女匡善未之覺得歟雖曰意慮之不到難屬事理之全無此十五可疑也此獄爲疑獄通國之所知而自經繡覈便成鐵案匡辰承款而徑斃崔女輸情而待覆更無可以擧論者而披閱獄案節節可疑考之淫獄而可疑者爲十五參之殺獄而可疑者爲十五摠以論之合爲三十條疑端旣至於三十條之多而理以究竟擔閣一邊亦有違於審克之道大臣及本曹諸堂各以意見條列以聞爲良如敎
정조 13년
刑曹啓目玉堂書吏琴德徵宜有加等嚴處之道首吏池潤涵常時不能檢飭已極痛駭而多日掩置視若尋常尤極可駭其他諸吏亦有掩覆之罪不可以杖治懲礪竝自臣曹嚴勘何如判付啓元犯定配首吏加杖定配兺收贖諸吏如已決杖竝只嚴飭放送爲良如敎
정조 13년
左議政李性源疏曰伏以臣伏蒙恩暇來省先壠情伸擧緬榮及賜奠幽明銜結曷有其極始擬卒事之後暫入城闉隨諸臣後進承玉候此際得見前掌令鄭澤孚疏語聲罪臣勘斷臣無復餘地驚怖危懍之極不敢冒進輦轂之下昨從江外徑還郊次伏想我殿下閱旬齋居聖慕如新之餘大臣閣臣次第登筵仰問起居各伸下忱而臣獨情事悲切蹤跡窮蹙遠滯荒郊末由進身瞻望脩門魂神飛越撫躬悼歎生不如死至於所帶相職之決難仍冒不惟臣自知實亦聖鑑之所燭雖不敢費辭煩縷而物議方生廉防至重一日虛縻冞增臣罪仰惟聖上天地於臣父母於臣豈不有以憫惻而體諒以卒終始全保之德意也哉玆敢猥從縣道略控短籲伏乞聖明俯賜諒察亟遞臣議政之任以安賤心仍命重加譴何以謝人言不勝幸甚臣無任屛營祈懇之至答曰省疏具悉卿懇伺釁敲撼加之以䵝昧之誣卽近日黨私中一事勉出而後已筵敎屢有及之卿亦想已承聞今若任卿行止俾解相職自此孰肯爲今日大臣乎予不多言所期惟在上所謂勉出二字卿須亟斷辭章當日登道仍卽造朝仍傳曰此批答遣史官傳諭與之偕入
정조 13년
判義禁韓光會同義禁尹師國等疏曰伏以今月是何月也文孝世子廟貌已成諱辰又過悲冤莫洩於域中讎賊猶處於地上其可曰國有臣乎伏想當此月而益疚止慈之聖懷竊冀及斯時而克擧久屈之王法不意向者有金甲島島置罪人時偉移置濟州牧加棘之命臣等相顧愕然憂憤益激噫嘻時偉窮兇極惡之罪凡有血氣之類莫不扼腕張膽誓不俱生者八域而一心也四載而一日也惟彼包藏禍心綢繆妖賊必欲椓絶我國本馴致五九月之變而逆醫乳媼端緖難掩雖其陰鷙之性有素抑何悖逆之腸至斯以渠地處只圖權勢之兜攬致玆國言不啻贓案之狼藉宜卽鉤覈其情節鋤拔其根柢克雪貮極之讎冤夬伸一國之悲憤而惟聖上過加濡忍致群下從以玩愒一年二年以至今日惟我十行慈敎乃是一部麟經而殆將無可讀之地矣民彝不可以終晦也國賊不可以終逭也爲今到底盤覈之道惟在拿鞫一着而今玆島棘之典雖曰自近而遠從輕而重其爲逆節之未究常刑之莫施猶夫前日則其自近而遠者乃所以益無窮覈之期而殆若以此勘斷者然向所謂重之者乃反所以輕之也王言渙發渠罪益彰若將有感悟之機而乃反爲因循之歸畢竟處分止於此而已則王綱從此而益隳輿憤從此而轉深天下寧有是哉且況宇鎭向有錢貨交通之事至於上徹矣今使宇偉同處一島則暗地和應勢所必至方來之憂庸有其極而殿下何不念及於斯乎臣等職忝攸司義在必爭而成命忽下於深夜未及回旋聯章仍値於齋日末由登徹心焉惋痛外若伈泄虧分弗職寧欲無吪今始露章聯籲略效執藝之義敢陳沬血之忱伏願聖明俯循群情廓揮乾斷亟寢時偉移置之命竝與宇鎭醫媼一體拿來嚴鞫得情明正典刑使王章伸而亂賊懲焉臣等無任屛營之至答曰省疏具悉勿煩
정조 13년
同義禁李獻慶疏曰伏以臣頃於時夜將分之後得伏見傳敎下者有金甲島島置罪人時偉移置濟州牧加棘之命律非不加重也地非不加遠也前後諸臣之苦爭力請在於拿鞫而殿下尙此靳持今逢是月躬臨行祭於新廟聖情悲悼不忘必報之讎綸音惻怛明示必討之義當此穆然感悟之機宜有赫然奮發之擧而畢竟處分止於是而已則臣愕眙失圖忠憤倍激職忝攸司卽擬繳還而未及周旋待曉治疏猥陳沬血之誠敢效執藝之義而適値齋日見阻喉院冥然寂然奄過旬日臣分掃地慙悚何極臣請姑捨時偉之罪先言擧國人心之終不可遏者不避貽慼之戒畢陳弸心之痛惟殿下垂察焉噫嘻痛矣丙午禍變尙忍言哉遭變之初臣自淮陽以進香官入都仍赴葬所目見原野之間士女之哭聲皆哀街路之上醫媼之憤罵不絶誠以秉彝之天愚婦均賦貮君之讎擧國同仇故耳栗岡之草今已三宿薄海之痛尙如一日而讎賊自在冤憤未洩則凡在含生之類刻骨悲惋之心尤當如何殿下試思人心之所同然而天理之不容已則必知誅討報復之義不可一刻緩也況九月之變又出於顒祝之餘輿情莫不慘愕群言一倍沸騰伏幸慈旨一宣義理始明端緖遂現罪人斯得湛復兩謙逆節畢露宇偉諸賊凶肚盡綻雖寸而斬之臠而分之猶未足以少洩神人之憤而宇偉則尙今戴頭偃息海島古今天下寧有是耶逆醫妖媼猶是枝葉凶宇賊偉乃其根株不滿大慶肆發凶言梟獍同腸綢繆陰謀顧瞻他日之招自服於鞫庭則非逆而何定號太早之說旣發於稠坐則非逆而何殿下雖以無證質爲敎而大夫國人皆曰可殺則證質之明白著顯孰有過於大夫國人之言乎趙盾之惡大夫國人所不言而董狐以亡不越境反不討賊誅心而筆之盾不得辭孔子取之載諸麟經況宇偉之逆跡旣狼藉心亦布露大夫國人之所皆言則豈止如董狐誅心之論哉殿下之討宇偉如春秋之誅亂賊所謂國殺之也非殿下殺之也殿下何不循天理答人心而一向爲依違不決之擧耶近年以來亂賊層生枝上生枝種下生種莫不由於誅討之不嚴則恐有乖於生道殺民之義而反以啓奸軌之心長禍亂之本也臣危衷所激言不知擇伏願聖明恕其愚而諒其衷廓揮乾斷亟降明旨宇偉及醫媼諸賊一倂拿致王獄嚴鞫得情夬行天誅使讎冤洩而亂逆懲焉臣無任屛營之至答曰省疏具悉勿煩
정조 13년
修撰柳文養箚曰伏以卽伏見傳敎下者有島置罪人時偉濟州牧移配加棘之命臣於此不勝愕眙抑塞之至噫以時偉之血冤深讎窮凶極惡之罪犯天地神人之所必誅君臣上下之所必報則亟宜設鞫嚴問夬伸王章而四載伈泄之餘忽下移配之命有若尋常罪謫之以此究竟者然此何擧也此何擧也揆以刑政萬萬乖當伏乞聖明特寢移配之命亟允設鞫之請以洩輿憤千萬幸甚取進止答曰省箚具悉勿煩